Za istoimenu regiju, v. Zapadni Midlands.

**Zapadni Midlands** (engl. ) je ceremonijalna i metropolitanska grofovija u centru Engleske od 2,736,460 stanovnika, koji žive na površini od 902 km².

Geografija
----------

Sastoji se od sedam administrativnih jedinica; gradova Birminghama (drugi po veličini u Engleskoj) i Coventryja, i metropolitanskih borougha Dudley, Sandwell, Solihull, Walsall i Wolverhampton.

Metropolitanska grofovija koja je osnovana 1974. obuhvaća dijelove tri historijske grofovije: Staffordshire, Worcestershire i Warwickshire.

Borouzi Wolverhampton i Walsall i dijelovi borougha Dudley, Sandwell i 
Birmingham na sjeverozapadu bili su nekad dio Staffordshira. 
Dijelovi borougha Dudley, Sandwell i Birmingham, na jugozapadu bili su nekad dio Worcestershira. 
A po centru i na istoku, jedan dio Birminghama (uključujući i njegovu historijsku jezgru) uz boroughe
Solihull i Coventry, bili su nekad dio Warwickshira.

Zapadni Midlands je pretežno nizinski kraj u kom dominira tlo od pješčenjaka i gline, ispod kojeg se nalaze slojevi
ugljena. Kraj oplakuju rijeke Stour, Avon i Tame, koje teku prema jugu. Klima varira od nešto umjerenije i vlažnije na zapadu do hladnije i suše na istoku, što se poklapa sa udaljenošću od mora. Tako da grad Birmingham, ima najviši godišnji temperaturni raspon u Britaniji, sa relativno visokim ljetnim i niskim zimskim temperaturama.

Historija
---------

Metropolitanska grofovija Zapadni Midlands je između 1974. i 1986. bila administrativna jedinica sa svim ovlastima, ali je 1986. svoje ovlasti prenijela na svoje konstitutivne okruge i na taj su način postali autonomni, tako da je danas samo geografska i 
ceremonijalna grofovija, bez administrativne funkcije.

Sve do prodora saksonskih kolonista, koji su se ispočetka naseljavali po riječnim dolinama, bila su vrlo rijetka naselja u tom teško pristupačnom šumovitom kraju. Birmingham je nastao kao malo saksonsko naselje pored gaza rijeke Rea, i čitav niz vijekova ostao je takav. Dudley je sa svojim zamkom dominirao pustim krajem, danas poznatim kao *Crna zemlja*. Coventry je tako de facto bio jedini značajan grad u čitavom kraju. On je krajem 14. vijeka, sa svojih 7000 stanovnika, bio četvrti po veličini engleski grad nakon Londona, Yorka i Bristola.

Ali kako je kraj bio bogat nalazištima ugljena, željeza i vapnenca, bilo je samo pitanje trenutka kad će postati važan 
metalurški centar. Male manufakturne željezare počele su nicati po Birminghamu još u 16. vijeku, a 
do 18. vijeka i rudarski gradovi Dudley, Walsall i Wolverhampton postali su značajni proizvođači metalne robe. 
Birmingham se s druge strane, razvio kao centar za proizvodnju manjih metalnih predmeta, kao što je dugmad, oružje i nakit. 
A do 19. vijeka pojedini gradovi postali su specijalisti za točno određeni tip proizvoda; Dudley za lance, Wolverhampton za brave i ključeve, a West Bromwich za opruge i vage. Izgradnja brojnih kanala, olakšala je transport i trgovinu.

Za razliku od drugih industrijskih regija, u Zapadnom Midlandsu su brojni stari metalurški prerađivački pogoni opstali i u 20. vijeku, a regija se pokazala manje osjetljiva na recesije od drugih starih industrijskih područja. Međutim, danas su elektrotehnika i proizvodnja motornih vozila, aviona i sintetičkih vlakana najvažnije industrijske grane. Brojni urbani centri, su preuređeni i obnovljeni, to se naročito odnosi na Coventry, koji je teško razoren za Drugog svjetskog rata od strane Luftwaffe.

Njegova centralna pozicija u Engleskoj, uz brojne autoputove i gustu željezničku mrežu pridonijela je da ga izboru kao mjesto Nacionalnog izložbenog centra (National Exhibition Centre), koji je otvoren 1976. između Birminghama i Coventrya.

Zapadni Midlands ima nekoliko univerziteta, brojne koledže i kulturne institucije, ali je i nadalje najpoznatiji po svojim proizvodima, koji se kreću u rasponu od luksuznih automobila marke (Jaguar iz Solihulla, do običnih svakodnevnih proizvoda kao što su čokolada *Cadbury's* i kakao.

Izvori
------

1. 1 2 3 4 5 6 7 8 9 10 11 12  „*West Midlands*" (engleski). Encyclopædia Britannica. Pristupljeno 19. 9. 2016.

Vanjske veze
------------

***Zapadni Midlands (grofovija)*** na Wikimedijinoj ostavi

* West Midlands Lieutenancy (`en`)
* *West Midlands* na portalu Encyclopædia Britannica (`en`)

| * p
* r
* u
1974–1996 ←   Engleske ceremonijalne grofovije   → trenutne |
| --- |
| 
Bedfordshire •
Berkshire •
City of Bristol •
Buckinghamshire •
Cambridgeshire •
Cheshire •
Cornwall •
Cumbria •
Derbyshire •
Devon •
Dorset •
Durham •
East Riding of Yorkshire •
East Sussex •
Essex •
Gloucestershire •
Greater London •
Greater Manchester •
Hampshire •
Herefordshire •
Hertfordshire •
Isle of Wight •
Kent •
Lancashire •
Leicestershire •
Lincolnshire •
City of London •
Merseyside •
Norfolk •
Northamptonshire •
Northumberland •
North Yorkshire •
Nottinghamshire •
Oxfordshire •
Rutland •
Shropshire •
Somerset •
South Yorkshire •
Staffordshire •
Suffolk •
Surrey •
Tyne and Wear •
Warwickshire •
West Midlands •
West Sussex •
West Yorkshire •
Wiltshire •
Worcestershire
 |